У складу са Законом о спорту („Службени гласник РС“ број 10/2016) на седници одржаној дана **05.12.2022.** године у просторијама Удружења, Хајдуково салаши бб, једногласном одлуком чланова, Скупштина УДРУЖЕЊА СПОРТСКИХ РИБОЛОВАЦА "ШАРАН" ПАЛИЋ донела је

СТАТУТ

УДРУЖЕЊА СПОРТСКИХ РИБОЛОВАЦА "ШАРАН" ПАЛИЋ

# ОПШТЕ ОДРЕДБЕ

## Циљеви и садржај активности на остваривању спортских циљева Члан 1.

УДРУЖЕЊЕ СПОРТСКИХ РИБОЛОВАЦА "ШАРАН" ПАЛИЋ је добровољна, недобитна органзација заснована на слободи удруживања више физичких лица, организована на основу овог Статута и основана ради остваривања заједничких циљева - ради унапређења и развоја спортског риболова и задовољавања потреба својих чланова у овој грани спорта.

## Члан 2.

Удружење се оснива ради обављања следећих циљева:

* + Развој и унапређење рекреативног хуманог риболова;
  + Учествовање на рекреативним такмичењима и другим спортским рекреативним манифестацијама и организовање рекреативних такмичења и манифестација;
  + Постизање врхунских резултата у спортском риболову;
  + Непосредно узимање на коришћење и планско газдовање појединих риболовних вода, уколико му од надлежних органа буду поверене у ту намену;
  + Чување рационалног коришћења и даље повећавање природних богатстава риболовних вода на свом подручју, а и шире, као предуслов за развој спортског риболова и риболовног туризма;
  + Стална брига и рад на ширењу, популарисању и омасовљењу спортског риболова међу грађанима, а нарочито међу пионирима и омладином, као здравог и позитивног облика друштвене активности и форми активног одмора грађана, укључујући и бригу и рад са ивалидима и хендикепираним особама;
  + Прикупљање, сређивање и обрада података и прегледа за праћење и изучавање свих појава и проблема из области рибарства и спортског риболова ради њиховог правовременог уочавања и решевања при чему сарађује са стручним институцијама и другим заинтересованим субјектима;
  + Заступање заједничких интереса спортских риболоваца – чланова Удружења ради решавања одређених питања спортског риболова, рибарства и рекреације уопште;
  + Упознавање чланства са законским и другим прописима у области рибарства као и старање о поштовању ових прописа од стране чланова Удружења;
  + Спровођење дисциплинских мера ради заштите законитости и рада на риболовним водама и теренима;
  + Старање, путем сарадње са одговарајућим производним и трговачким организацијама, о снабдевању спортских риболоваца риболовачком опремом и прибором;
  + Обезбеђивање информисања чланова о свим питањима и проблемима спортског риболова, рибарства и рекреације, као и о раду органа и тела Удружења;
  + Ускладиштење риболовачких алата, других средстава за спортски риболов, пружање угоститељских услуга у складу са законом.

Назив Удружења је:

## Назив и седиште спортског удружења Члан 3.

**УДРУЖЕЊЕ СПОРТСКИХ РИБОЛОВАЦА "ШАРАН" ПАЛИЋ - SPORTHORGÁSZ EGYESÜLET "PONTY" PALICS**

Скраћени назив Удружења је: УСР „ШАРАН“ ПАЛИЋ

## Члан 4.

Седиште Удружења је на Хајдукову, у улици Хајдуково салаши бб. Подручје деловања је Општина Суботица.

## Члан 5.

Удружење је правно лице, са правима обавезама и са одговорностима утврђеним законом, другим прописима и овим Статутотм.

## Члан 6.

Удружење заступа и представља председник Удружења, у земљи и у иностранству.

## Члан 7.

Удружење има печат округлог облика, пречника 30 мм, са текстом на српском језику: **УДРУЖЕЊЕ СПОРТСКИХ РИБОЛОВАЦА "ШАРАН" ПАЛИЋ.**

## Члан 8.

Амблем Удружења је округлог облика, у средини у левом углу налази се цртеж водоторња као симбол Палића, а у десном углу је слика рибе – шарана, а испод ових симбола налази се реч ШАРАН, а на спољњем рубу амблема исписан је назив Удружења на српском и мађарском језику.

## Члан 9.

Рад Удружења је је јаван.

Јавност се о раду Удружења обавештава путем конференција за штампу и давањем писаних материјала о раду Удружења представницима средстава јавног информисања.

Чланови удружења се о раду удружења, изворима прихода и финансијском пословању обавештавају путем извештаја и других писаних материјала на Скупштини Удружења.

## Члан 10.

Удружење се може на основу одлуке Управног одбора учланити у одговарајуће савезе у области спорта. Удружење у остваривању својих циљева и задатака самостално уређује своју унутрашњу организацију и рад, доноси и реализује програм развоја спортског риболова, организује такмичења за које је надлежно и остварује друге циљеве и задатке утврђене плановима Удружења.

## Члан 11.

Стручни рад у Удружењу обављају спортски стручњаци и стручњаци у спорту у складу са Законом о спорту и правилима Удружења.

## Члан 12.

Удружење се уписује у матичне евиденције у складу са Законом о спорту.

Удружење води базичне евиденције у складу са Законом о спорту и правилима Удружења.

# ЧЛАНОВИ УДРУЖЕЊА И ЊИХОВА ПРАВА, ОБАВЕЗЕ И ОДГОВОРНОСТИ

## Члан 13.

Сваки грађанин Србије може добровољно постати члан Удружења, под једнаким условима прописаним овим Статутом, то јест испуњавањем предуслова – што обухвата етапе за пуноправно стицање чланства.

Страни држављани могу постати чланови Удружења у складу са важећим прописима.

## Члан 14.

Оснивачи спортског удружења одговарају солидарно, цеокупном својом имовином, за обавезе преузете у вези са оснивањем спортског удружења, осим ако уговором са трећим лицима која имају потраживања по том основу није другачије одређено.

За обавезе из става 1. овог члана спортско удружење одговара солидарно са оснивачима од тренутка уписа у Регистар.

## Члан 15.

Чланови спортског удружења јесу оснивачи и лица која накнадно приступе спортском удружењу у складу са његовим Статутом.

Физичко лице може бити члан спортског удружења независно од година старости у складу са законом и Статутом.

Спортско удружење има различите категорије чланова, са различитим правима и обавезама, с тим да чланови исте категорије имају иста права и обавезе.

## Члан 16.

У Удружењу постоје три категорије чланова:

1. Активни
2. Помажући
3. Почасни

Активни чланови су лица:

* + која су основала Удружење,
  + која се активно баве спортским риболовом,
  + лица изабрана у органе Удружења, и
  + запослени у Удружењу.

Помажући чланови Удружења могу бити физичка и правна лица која су спремна да помажу Удружењу у остваривању нјегових циљева и задатака.

За почасног члана Удружења може се именовати лице које је својим радом доринело развоју Удружења и лице које има знатне заслуге за унапређење и развој риболовачког спорта.

## Члан 17.

Свако лице које жели да постане активни члан Удружења подноси молбу (захтев) за пријем у чланство Управном одбору.

Пре приступања Удружењу нови члан има обавезу да:

1. Потпише приступницу са изјавом да у целини прихвата Статут и друга општа акта Удружења:
2. Уплати чланарину у висини утврђеној одлуком Управног одбора.

Изјаву о приступању, односно учлањењу у спортско удружење за малолетно лице које није навршило 14 година даје малолетно лице уз предходну писмену сагласност родитеља односно старатеља.

Спортско удружење води књигу чланова, укључујући и податке о њиховом праву управљања Удружењем.

## Члан 18.

Одлуку о пријему у чланство Удружења и о престанку чланства у Удружењу доноси Управни одбор Удружења већином од укупног броја чланова.

## Члан 19.

Права чланова Удружења су:

1. Пунолетни чланови да пуноправно одлучују о раду Скупштине Удружења, као и да бирају и буду бирани у све органе Удружења и оних асоцијација чијем чланству Удружење приступа;
2. Да се баве спортским риболовом;
3. Подносе органима и телима своје мишљење и предлоге у вези решавања питања из живота и рада Удружења;
4. Траже и добијају обавештења о раду органа и тела Удружења;
5. Под једнаким условима користе све погодности и услуге које Удружење може да пружи.

## Члан 20.

Почасни чланови имају право на бесплатну риболовну дозволу.

Помажући чланови Удружења имају право да учествују у свим пословима, манифестацијама и приредбама Удружења, да поседују чланске карте и да спроводе све видове спортске рекреације које су у складу са одредбама овог Статута.

## Члан 21.

Обавезе и одговорности чланова Удружења су:

1. Да се придржавају Сатута и других општих аката Удружења;
2. Да активно учествују у раду органа Удружења, уколико су у њих бирани;
3. Да негују и одржавају међусобне другарске и спортске односе у оквиру Удружења а и шире;
4. Да лове рибу на дозвољен начин;
5. Да чувају углед Удружења;
6. Да чувају имовину Удружења;
7. Да уредно измире своје материјалне обавезе према Удружењу на основу одлуке Скупштине или Управног одбора Удружења.

## Члан 22.

Својство члана Удружења престаје:

1. На основу писменог захтева члана;
2. Одлуком надлежног органа Удружења;
3. Смрћу члана;
4. Престанком рада Удружења.

## Члан 23.

Управни одбор доноси одлуку о престанку својства члана Удружења када се утврди да члан више не испуњава услове предвиђене Статутом за пријем у чланство Удружења, или уколико не плаћа чланарину упркос писменој опомени дуже од шест месеци.

На одлуку Управног одбора Удружења о престанку својства члана Удружења, члан Удружења може поднети жалбу Скупштини Удружења у року од 15 дана од дана достављања одлуке Управног одбора.

Одлука Скупштине по жалби је коначна.

## Члан 24.

Чланство у спортском удружењу не може се преносити нити наследити.

## Члан 25.

Члан спортског удружења може бити искључен из спортског удружења из следећих разлога:

* + ако се члан Удружења немарно или несавесно односи према имовини Удружења;
  + ако члан Удружења незаконито располаже средствима Удружења;
  + ако члан Удружења учини злоупотребу положаја у Удружењу или прекорачи дато овлашћење;
  + ако члан Удружења не преузима мере заштите чланова, средстава рада и животне средине;
  + ако члан Удружења учини одавање пословне или друге тајне утврђене одлуком Управног одбора, ако изнесе, преноси или на други начин шири лажне вести трећим лицима о раду, пословању и о другим приликама у Удружењу;
  + ако члан Удружења учини фалсификовање новчаних или других докумената;
  + недолично понашање према осталим члановима Удружења (свађа, вређање, односно увреде и сл.);
  + ако члан Удружења долази у просторије Удружења под утицајем алкохола и напитом стању, или уноси средства која утичу на телесно и душевно стање других чланова Удружења;
  + изазивање нереда и учествовање у тучи;
  + као и друга понашања која се не могу толерисати и која крње углед Удружења.

Утврђивање да ли је члан Удружења под утицајем алкохола или других средстава овисности, обавља се алкотестом. Ако члан Удружења одбије да приступи провери, дужан је без одлагања приступити провери крвног узорка. Одбијање провере крвног узорка се сматра тежом повредом дисциплине. Проверу врши овлашћени радник од стране послодавца.

## Члан 26.

Управни одбор је дужан да пре искључења, члана из Удружења писменим путем упозори на постојање разлога за искључење из Удружења и да му остави рок од најмање пет радних дана од дана достављања упозорења да се изјасни на наводе из упозорења.

У упозорењу Управни одбор је дужан да наведе: основ за искључење, чињенице и доказе који указују на то да су се стекли услови за искључење и рок за давање одговора на упозорење.

Ако Управни одбор утврди да постоје олакшавајуће околности или да повреда дисциплине није довољан разлог за искључење члана, Управни одбор може у упозорењу да обавести члана да ће га искључити као члана из Удружења ако поново учини исту или сличну повреду дисциплине, без поновног упозорења.

## Члан 27.

Члан Удружења има у дисциплинском поступку право на: вођење поступка без одуговлачења и са што мање трошкова, независност, стручност и непристрасност органа који одлучује и одговорности; браниоца о личном трошку; изјашњење и вођење доказа; писмену и образложену одлуку и жалбу.

## Члан 28.

Одлуку о дисциплинској одговорности у првом степену доноси Управни одбор који води поступак непосредно сам или путем овлашћеног активног члана Удружења, да саслуша члана Удружења који је позван на дисциплинску одговорност, који истовремено води записник о саслушању члана Удружења који је позван на дисциплинску одговорност и саставља извештај о случају. На одлуку Управног одбора члан Удружења има право жалбе Скупштини Удружења у року од 15 радних дана од пријема писмене одлуке о дисциплинској одговорности.

Одлука Скупштине Удружења је коначна.

## Члан 29.

Спортским удружењем управљају његови чланови на начин одређен овим Статутом Удружења. Чланови управљају спортским удружењем непосредно или преко својих изабраних представника у органима Удружења.

# ОРГАНИ И ЛИЦЕ ОВЛАШЋЕНО ЗА ЗАСТУПАЊЕ

## Члан 30.

Органи управљања Удружења су: Скупштина, Управни одбор, Надзорни одбор и Председник Удружења.

## Скупштина Удружења Члан 31.

Скупштина је највиши орган управљања Удружењем.

Скупштину сачињавају сви пунолетни чланови Удружења.

## Члан 32.

Скупштина Удружења:

* + доноси и мења Статут Удружења;
  + доноси одлуке о статусним питањима;
  + доноси план и програм Удружења;
  + бира и разрешава Председника и Потпредседника Удружења;
  + бира и разрешава чланове Управног и Надзорног одбора;
  + доноси Пословник о раду Скупштине Удружења;
  + упознаје се са финансијским планом и годишњим рачуном након усвајања на седници Управног одбора;
  + разматра Извештај о раду у протеклом периоду:
  + доноси одлуку о престанку рада Удружења;
  + одлучује и о другим питањима у складу са законом.

## Члан 33.

Скупштина ради на седницама, а сазива се по потреби, најмање једном годишње. Седнице Скупштине сазива и њеним радом управља Председник Удружења.

## Члан 34.

Седницом Скупштине руководи радно Председништво, а председава јој Председник Удружења. О раду седнице Скупштине води се записник, у који се уносе одлуке и закључци донети на седници Скупштине.

Ближе одредбе о раду Скупштине утврђују се Пословником о раду Скупштине Удружења.

## Управни одбор Члан 35.

Управни одбор Удружења има девет (9) чланова које бира Скупштина на мандатни период од

четири (4) године, са могућношћу поновног избора.

Седнице Управног одбора припрема и председава им Председник Удружења, који је истовремено члан Управног одбора.

## Члан 36.

Управни одбор:

* + припрема и по потреби сазива седнице Скупштине Удружења;
  + утврђује предлог Статута Удружења и предлог општих аката које доноси Скупштина Удружења;
  + спроводи одлуке и закључке Скупштине Удружења;
  + усваја финансијски план и годишњи рачун Удружења;
  + доноси опште акте који нису у надлежности Скупштине Удружења;
  + одлучује о стицању и престанку својства члана Удружења;
  + одлучује о ангажовању спортских стручњака за рад у Удружењу;
  + одлучује о висини чланарине и о ценама дневних риболовачких дозвола;
  + утврђује услове пропагадног-маркетиншког пословања и поверава обављање тих послова надлежним субјектима;
  + стара се и управља имовином Удружења;
  + доноси одлуке о ценама услуга које Удружење врши у складу са овим Статутом;
  + одлучује у првом степену о дисциплинској одговорности својих чланова;
  + одлучује о наградама и признањима заслужним појединцима и организацијама;
  + стара се о одржавању објеката Удружења;
  + доноси одлуку о удруживању у друге спортске организације;
  + доноси Пословник о свом раду;
  + одлучује и о другим питањима од значаја за спровођење циљева и задатака Удружења, у складу са законом.

## Члан 37.

Седнице Управног одбора сазива Председник Удружења.

Управни одбор се обавезно сазива на захтев најмање 3 члана Управог одбора или на захтев Надзорног одбора.

## Члан 38.

Управни одбор доноси одлуке већином гласова присутних чланова.

## Члан 39.

Управни одбор бира секретара Управног одбора на време од 4 године.

За свој рад секретар Управног одбора одговара непосредно Председнику Удружења.

## Члан 40.

Управни одбор може посебним општим актом образовати радна тела Удружења. Одлуком о образовању радних тела утврђује се њихова надлежност и састав.

## Надзорни одбор Члан 41.

Надзорни одбор Удружења броји 3 (три) члана које бира Скупштина Удружења из реда својих чланова и из реда експерата за поједине области, на период од 4 године.

Надзорни одбор из свог састава бира Председника. Надзорни одбор доноси Пословник о свом раду.

## Члан 42.

Надзорни одбор Удружења врши контролу:

* + спровођења Статута и општих аката Удружења;
  + материјално-финансијског пословања Удружења;
  + законитост рада органа Удружења.

## Члан 43.

Надзорни одбор подноси Скупштини Удружења извештај о питањима из свог делокруга најмање једном годишње, приликом усвајања Извештаја о раду Удружења.

Надзорни одбор доноси одлуке већином од укупног броја чланова Надзорног одбора.

## Председник Удружења Члан 44.

Председника Удружења бира Скупштина Удружења на предлог Управног одбора.

Председник Удружења бира се на време од 4 године и може поново бити изабран на исту функцију.

## Члан 45.

Председник Удружења:

* + заступа и представља Удружење и наредбодавац је за извршење финансијског плана Удружења;
  + организује и контролоше обављање стручних послова и предузима мере за обављање тих послова;
  + припрема потребне материјале за седнице Управног одбора и Скупштине Удружења;
  + стара се о извршавању одлука органа управљања;
  + има права, овлашћења и одговорности пословодног органа:
  + предлаже Управном одбору Удружења Правилник о унутрашњој организацији Удружења;
  + обавља и друге послове и задатке које му повери Управни одбор и Скупштина Удружења.

## Члан 46.

Председника Спортског Удружења у његовој одсутности замењује Потпредседник Удружења, са свим правима, обавезама и одговорностима.

Потпредседника Удружења бира Скупштина Удружења на период од 4 године.

## Члан 47.

Правни послови које Председник Спортског Удружења закључи у име и за рачун Удружења обавезују спортско удружење и ако нису у оквиру циљева спосртског удружења, осим ако спортско удружење докаже да је треће лице знало да је тај посао изван циљева спортског удружења или је према оконостима случаја могло знати.

## Члан 48.

Председник Спортског удружења је дужан да информише органе спортског удружења о активностима и делатностима спортског удружења и његовом финансијском пословању.

Уколико орган Спортског удружења, односно чланови спортског удружења захтевају, уз навођење разлога, добијање података из става 1. овог члана, заступник је дужан да им такве информације саопшти најкасније у року од 15 дана од дана подношења захтева.

## Члан 49.

Председник и чланови органа спортског удружења дужни су да поступају савесно, пажљиво и одговорно према спортском удружењу, у складу са законом и општим актима спортског удружења. Председник, запослени и чланови органа спортског удружења не могу директно или индиректно бити ангажовани у конкуренсткој спортској организацији.

Сукоб интереса у смислу става 2 овог члана постоји ако је члан органа спортског удружења, односно заступник или члан његове породице (супружник, крвни сродник у првој линији и у побочној линији до другог степена сродства, усвојитељ или усвојеник, сродник по тазбини до првог степена сродства):

1. уговорна страна у правном послу са спортским удружењем;
2. власник или на други начин у пословном односу са лицем из правног посла или радње које закључује уговор са спортским удружењем или које има финансијске интересе у том послу или радњи, по основу којх се разумно може очекивати да утичу на поступање члана органа, односно председника, супротно интересу спортског удружења;
3. под контолним утицајем стране из правног посла или радње или лица које има финансијски интерес у правном послу или радњи, тако да се основано може очекивати да то утиче на поступање члана органа односно председника, супротно интересу спортског удружења.

Уговор између председника и спортског удружења може се закључити по одобрењу органа одрђеног Статутом.

Повреда сукоба интереса и забране конкуренције из става 2 и 3 овог члана даје спортском удружењу право на накнаду штете и право да се послови које лице изврши за свој рачун признају као послови извршени за рачун спортског удружења.

## Члан 50.

Спортско удружење има Надзорни одбор за контролу финансијског пословања спортског удружења и годишњег завршног рачуна.

## Члан 51.

Одлуке органа спортског удружења уносе се у књигу одлука.

## Члан 52.

Чланови спортског удружења одговарају солидарно за штету коју својом одлуком проузрокују спортском удружењу, ако такву одлуку донесу намерно или крајњом непажњом.

За штету из става 1 овог члана не одговарају чланови који су били против доношења штетне одлуке или су се уздржали од гласања.

Тужба за накнаду штете из става 1 овог члана не може се поднети по истеку рока од три године од дана донођења штетне одлуке.

## Члан 53.

Члан органа спортског удружења, односно председник Удружења, нема право гласа на седници органа спортског удружења када се одлучује о:

1. покретању спора или одустајању од спора против њега;
2. одобравању послова између њега и спортског удружења у случају сукоба интереса, односно постојању личног интереса при одлучивању;
3. његовој одговорности или разрешењу.

## Члан 54.

Одлуке као појединачни акти органа, односно заступника, ништавне су ако су донете супротно закону, спортским правилима или општем акту спортског удружења.

Ништавност одлуке из става 1 овог члана утврђује суд, по тужби заинтересованог лица или јавног тужиоца.

Тужба за утврђивање ништавности из става 1 овог члана не може се поднети по истеку рока од три године од дана донођења штетне одлуке.

# ИМОВИНА

## Члан 55.

Спортско удружење може стицати средства и остваривати приход од прилога, чланарине, донација и поклона, дневних риболовних дозвола, субвенција, наслеђа, камата на улоге, закупнине, дивиденди, услуга, спонзорских и других комерцијалних, маркетиншких, пословних и привредних делатности, у складу са законом.

Средства из става 1 овог члана својина су спортског удружења.

## Члан 56.

Спортско удружење може основати привредно друштво или друго правно лице, у складу са законом, ради прибављања средстава потребних за остваривање својих спортских циљева. Спортско удружење – оснивач користи целокупну остварену нето добит тог основаног правног лица за остваривање својих спортских циљева утврђених Статутом.

## Члан 57.

Спортско удружење води пословне књиге и подноси финансијске извештаје у складу са прописима о рачуноводству и ревизији.

## Члан 58.

Спортско удружење води пословне књиге и подноси финансијске извештаје у складу са прописима о рачуноводству и ревизији који се односе на привредна друштва.

Ревизија финансијских извештаја спортских удружења из става 1 овог члана врши се у складу са прописима о рачуноводству и ревизији који се односе на привредна друштва.

## Члан 59.

За своје обавезе спортско удружење одговара целокупном својом имовином.

Чланови спортског удружења и органа спортског удружења солидарно одговарају са спортским удружењем за обавезе спортског удружења ако поступају са имовином спортског удружења као да је у питању њихова имовина или злоупотребе спортско удружење као форму за незаконите или преварне циљеве.

## Члан 60.

Имовина спортског удружења може да се користи једино за остваривање циљева утврђених Статутом.

Имовина спортског удружења не може се делити његовим члановима.

Приходи остварени обављањем делатности спортског удружења користе се исључиво за остваривање статутарних циљева спортског удружења.

Одредбе става 1 – 3 овог члана не односе се на давање члановима пригодних награда и накнада, оправданих трошкова насталих остваривањем статутарних циљева спортског удружења (путни трошкови, дневнице, трошкови преноћишта и сл.), испуњавање обавеза према члановима уговорених у складу са законом и исплату зарада запосленима.

## Члан 61.

За случај престанка спортског удружења као прималац имовине може бити само домаћа недобитна организација у области спорта.

Ако се у тренутку престанка спортског удружења не може поступити на начин одређен законом и Статутом за расподелу имовине, или ако је спортско удружење престало на основу одлуке о забрани рада, имовина постаје државна својина коју користи јединица локалне самоуправе на чијој

је територији било седиште спортског удружења, и мора се употребити у сврхе које највише одговарају циљевима спортског удружења или у друге спортске сврхе.

Ако јединица локалне самоуправе није у могућности да обезбеди испуњеност услова из става 2 овог члана, онда је корисник имовине Република Србија.

# СТАТУСНЕ ПРОМЕНЕ

## Члан 62.

Стаусне промене спортског удружења јесу: припајање, спајање, подела и одвајање.

Статусном променом спортско удружење преноси целу своју имовину или њен део на једно или више постојећих или нових спортских удружења, која су његови општи правни следбеници.

У истој статусној прпмени може да се комбинује припајање, спајање, подела и одвајање.

У случају престанка спортског удружења услед статусне промене, не спроводи се ликвидација.

## Члан 63.

Свако спортско удружење које учествује у статусној промени сачињава финансијски извештај према стању на дан доношења одлуке о припајању, спајању, подели и одвајању, у складу са прописима о рачуноводству и ревизији.

## Члан 64.

Припајањем се преноси цела имовина једног спортског удружења (припојеник) на друго спортско удружење (припојилац), на основу уговора о припајању.

Спајањем се оснива ново спортско удружење, на које се преноси укупна имовина два или више спортских удружења која се спајају (спојена спортска удружења).

## Члан 65.

Припајање једног или више спортских удружењ другом уписује се у Регистар.

Уписом припајања у Регистар имовина припојеника прелази на спортско удружење припојиоца.

Уписом припајања у Регистар престаје да постоји припојено спортско удружење, а удружење припојилац наставља са радом под називом под којим је уписано у Регистар.

Уписом припајања запослени и чланови припојеника постају запослени и чланови припојиоца.

# ПРЕСТАНАК

## Члан 66.

Спортско удружење престаје:

1. ако се број чланова смањи испод броја потребног за оснивање, а надлежни орган Удружења не донесе одлуку о пријему нових чланова у року од 30 дана;
2. ако надлежни орган спортског удружења донесе одлуку о престанку удружења;
3. статусном променом која води престанку удружења;
4. ако се утврди да је истекао мандат заступнику или управи спортског удружења, а да дуже од 60 дана од дана истека мандата није изабран, у складу са сатутом, нови заступник односно управа, или ако седница Скупштине није одржана у роковима утврђеним Статутом;
5. ако му је изречена мера забране обављања спортских активности и делатности због тога што не испуњава услове за њихово обављање, а у року одређеном у изреченој мери не испуни те услове;
6. ако је правоснажном ослуком надлежног суда утврђено да је регистрација оснивања спортског удружења била ништавна;
7. ако му је забрањен рад;
8. у другим случајевима утврђеним законом, Оснивачким актом или Статутом спортског удружења који су наведени као основ за престанак удружења;
9. стечајем.

Спорско удружење престаје брисањем из Регистра.

О брисању из Регистра доноси се решење које је коначно у управном поступку. Против решења о брисању из Регистра може се покренути управни спор.

## Члан 67.

Ликвидација спортског удружења спроводи се када спортско удружење има довољно финансијских средстава за покриће свих својих обавеза.

На спровођење ликвидације спортског удружења сходно се промењују одредбе закона којим се уређује ликвидација привредних друштава.

Током ликвидације престају овлашћења органа спортског удружења.

## Члан 68.

У поступку ликвидације послове спортског удружења води заступник спортског удружења као ликвидациони управник, ако Удружење не именује друго лице или надлежни суд из оправданих разлога, на предлог лица које има правни интерес, не именује другог ликвидационог управника. Именовање или разрешење ликвидационог управника уписује се у Регистар.

## Члан 69.

Са имовином спортског удружења која преостане после намирења поверилаца ликвидациони управник поступа на начин предвиђен законом и статутом спортског удружења.

Финансијски извештај састављен са даном завршетка ликвидације и извештај о спровођењу ликвидације одобрава Скупштина спортског удружења, а ако се Скупштина спортског удружења не састане или не одржи због недостатка кворума, ликвидациони управник завршава поступак ликвидације и без одобрења.

После окончања ликвидације спортског удружења, ликвидациони управник без оодлагања подноси пријаву за брисање спортског удружења из Регистра.

## Члан 70.

Лице које је примилио имовину спортског удружења из ликвидационог остатка одговара до висине примљеног износа за евентуалне неизмирене обавезе спортског удружења у ликвидационом поступку.

## Члан 71.

Над спортским удружењем које је неспособно за плаћање спроводи се стечајни поступка, у складу са законом.

# ИЗМЕНЕ И ДОПУНЕ СТАТУТА

## Члан 72.

Измене и допуне Статута Удружења доносе се на начин на који се доноси и Статут, након јавне расправе у којој треба да учествују оснивачи и сви чланови Удружења.

## Члан 73.

Иницијатива за измене и допуне Статута Удружења могу дати најмање 1/3 чланова Скупштине или Управног одбора Удружења, Председник Удружења.

Иницијатива за измене и допуне Статута доставља се Управном одбору Удружења.

## Члан 74.

Нацрт измена и допуна Статута Управни одбор доставља члановима Удружења на јавну расправу. Одлуку о изменама и допунама Статута доноси Скупштина Сдружења.

# ПРЕЛАЗНЕ И ЗАВРШНЕ ОДРЕДБЕ

## Члан 75.

Овај Статут ступа на снагу 6 дана од дан његовог доношења и објавиће се на огласној табли Удружења.

ПРЕДСЕДНИК УДРУЖЕЊА

Бранислав Јока